### Beslutning

Karla Østergaard, Kirstine Johnsen og Lona Mathiesen kunne tiltræde indstillingen i overensstemmelse med Magistratens anbefaling.

Einar Andresen kunne tiltræde indstillingen med bemærkning om, at det anbefales, at der udarbejdes et scenarie for gradvis indfasning af fossilfri kollektiv trafik i forbindelse med handleplanen for økonomisk balance i den kollektive trafik med henblik på drøftelse i forbindelse med budgetforhandlingerne for 2020.

Kaspar Poulsen og Maria Jensen kunne tiltræde indstillingens at 2) og at 3), men tog forbehold for at 1).

Yasmin Brandt var forhindret i at deltage i udvalgets behandling af sagen.

**Beslutningsforslag fra DF**

 **Baggrund**
 Den teknologiske udvikling har overhalet [adresse] ambitioner på transportområdet og vi står derfor på tærsklen til en fossilfri fremtid på vores veje og skinner. El, brint og brændselsceller har fundet vej ind på markedet og er i dag et konkurrencedygtigt alternativ til diesel og benzindrevne køretøjer. Alligevel halter kommunerne efter og selv i Århus, en kommune der ofte anser sig selv som en trendsætter, er der stadig lang vej til en fossilfri bilpark.

 I Københavns Kommune er der sat en målsætning om fossilfri busdrift i 2030. Man har derfor udført flere forsøg med eldrevne busser, hvoraf det seneste blev vedtaget i 2016 i et samarbejde med Movia, E.ON [adresse] og Trafik- og Byggestyrelsen. I dette forsøg køres der med 2 elbusser på linje [adresse], hvor opladning sker på 1,5-3 minutter ved endestationerne gennem en pantograf på bussens tag. Det betyder busserne ikke er begrænset til natopladning og ikke skal reservere ekstra plads til batterier på bekostning af siddepladser. Selvom forsøget løber til 2019 er de foreløbige resultater så positive, at København allerede til næste år omlægger yderligere to busruter til eldrift, én rute med opladning på endestationerne og én rute med natopladning. Samlet skiftes 41 busser ud i 2019 alene.

 I Århus Kommune er der også et ønske om kun at køre med elbusser i 2030, men helt konkret har det været svært at se denne målsætning blive ført ud i praksis. Efter flere stille år kommer der nu 4 elbusser i Århus på linje 13 fra 2019 som et forsøg. Det mener vi ikke er ambitiøst nok. Erfaringerne fra København taler sit eget sprog og en større evaluering ligger klar, når det nuværende forsøg afsluttes næste år. Der er dermed ingen grund til at Århus skal starte i det små på egen hånd, når andre allerede har lavet det store forarbejde.

 I Dansk Folkeparti mener vi tiden er klar til at øge ambitionsniveauet i Århus Kommune, til gavn for både borgere og miljøet. Ved at omlægge driften til elbusser reduceres støjniveauet og forureningen i Århus markant og driften bliver op til 4 gange mere energieffektiv end den er i dag. Teknologien er udviklet og forsøg fra andre byer viser positive resultater. Det er dermed kun økonomi, som forhindrer Århus i at blive mere grøn fra i morgen af. Vi tror på byrådets partier er klar til at afsætte de nødvendige midler til en hurtigere omstilling og foreslår derfor, at byrådet skal se på mulighederne for at fremrykke målsætningen for fossilfri drift til 2025 i stedet for 2030.

 For at kunne få klarlagt de økonomiske forudsætninger der kræves for at realisere dette mål foreslår vi at Teknik og Miljø skal lave en handleplan sammen med Midttrafik og Aarhus Sporveje. Denne handleplan skal indeholde en tidlinje og et økonomisk overslag for omstillingen, som byrådets partier kan tage udgangspunkt i ved budgetforhandlingerne for 2020-2023.

 Vi mener dog ikke det er nødvendigt at vente et år med at sætte handling bag ambitionerne og derfor foreslår vi at udvide de 4 elbusser på linje 13 til en fuldt eldreven busrute fra næste køreplanskift. Da der allerede er afsat midler til etablering af ladestationer er det kun udskiftningen af dieselbusser der skal finansieres, hvilket DF mener kan gøres gennem uforbrugte midler på KB- bevillinger, besparelser på diesel samt ved salg af de udtjente dieselbusser.

 **Indstilling**
 Det indstilles:

 at1) Byrådet vedtager en målsætning om at arbejde hen mod fossilfri busdrift i 2025.

 at2) Byrådet ønsker at bruge erfaringerne fra [adresse] og Movias forsøg med eldrevne busser, hvor der oplades ved endestationerne gennem pantografer. Teknik og Miljø bedes om, i samarbejde med Aarhus Sporveje og Midttrafik, at udvide forsøget på linje 13 til ren drift med elbusser fra august 2019. Indkøb af de ekstra busser kan b.la. finansieres gennem salg af de udskiftede dieselbusser, besparelser på dieselforbrug samt brug af overskydende midler på KB-bevillingerne.

 at3) Byrådet beder Teknik og Miljø igangsætte arbejdet med en konkret plan for en fuld udskiftning af Midttrafiks busser til el i 2025, herunder de økonomiske forudsætninger det vil kræve. Planen skal laves i samarbejde med Midttrafik og Aarhus Sporveje og præsenteres til byrådet som et tillæg til handleplanen for økonomisk balance i Midttrafik, der er besluttet skal være klar senest ved budgetlægningen for 2020.

 På vegne af Dansk Folkepartis byrådsgruppe
 Gorm Olsen
 30/10-2018

**Indstilling fra Magistratsafdelingen for Teknik og Miljø**

**Indstilling om forslag fra DF om fossilfri kollektiv trafik i [adresse] 2025.**

Opfølgning på beslutningsforslag fra Dansk Folkeparti om fossilfri kollektiv trafik i [adresse] i 2025.

### Resumé

Dansk Folkeparti foreslår, at byrådet skal vedtage en målsætning om fossilfri busdrift i 2025, og at der anskaffes flere el-busser til bybuslinje 13.

Teknik og Miljø kan ikke anbefale at forcere omstillingen til el-drift af følgende årsager:

* Busproducenterne forventes først i løbet af de kommende år, men ikke allerede i 2025, at kunne levere el-busser i relevante busstørrelser og med ren nat-opladning.

* Ved forceret omstilling skal der anskaffes el-busser med lynopladning og etableres lynladeanlæg for 30-60 mio. kr. Dette kan undgås med et længere tidsperspektiv.

* [adresse] kan med normal busudskiftningstakt omstille hele busparken fra diesel til el til 2030. Hvis denne forceres til 2025, vil ca. 65 dieselbusser skulle udskiftes ’i utide’. Dette skønnes at koste Aarhus Kommune ca. 25 mio. kr.

Fuld omstilling til eldrift fordrer, at kommunen etablerer ladeinfrastruktur på busanlæg for ca. 32 mio. kr.

På buslinje 13 vil de fire allerede bestilte el-busser sikre fuld el-drift.

### Indstilling

Det indstilles:

At 1) byrådets nuværende målsætning i klimaplanen om fossilfri transport i 2030 fastholdes

At 2) indsættelsen af fire el-busser til ren eldrift på bybuslinje 13 i sommeren 2019 fastholdes.

At 3) Teknik og Miljø sammen med Midttrafik beskriver mulig handleplan og konsekvenser ved omstilling til fossilfri kollektiv trafik. Dette præsenteres for byrådet sammen med handleplan for økonomisk balance i den kollektiv trafik op til budgetforhandlingerne for 2020.

### Sagens forløb

14-11-2018 [adresse]
Fremsendes til Magistratsafdelingen for Teknik og Miljø til udtalelse, jf. byrådets vedtagelse i mødet den 14. november 2018 om magistratsbehandling af forslaget.

 Sagen bedes tilbagesendt byrådet via Magistraten.
 18-03-2019 Teknik og Miljø
Beslutningsforslag besvaret med indstilling fra Magistratsafdelingen for Teknik og Miljø.
 04-04-2019 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 08-04-2019 Magistraten

Fremsendes til [adresse] med bemærkning, at Magistraten i mødet den 8. april 2019 anbefaler, at byrådet tiltræder Magistratsafdelingen for Teknik og Miljøs indstilling af 18. marts 2019.

Rådmand Bettina Jessen henholder sig til DF's oprindelige forslag.

Borgmester Gert Koch og rådmand Finn Kjær var forhindret i at deltage i sagens behandling.

 24-04-2019 Aarhus Byråd
Fremsendes til Teknisk Udvalg til behandling i henhold til beslutning i byrådets møde den 24. april 2019.
 22-05-2019 Teknisk Udvalg

Karla Østergaard, Kirstine Johnsen og Lona Mathiesen kunne tiltræde indstillingen i overensstemmelse med Magistratens anbefaling.

Einar Andresen kunne tiltræde indstillingen med bemærkning om, at det anbefales, at der udarbejdes et scenarie for gradvis indfasning af fossilfri kollektiv trafik i forbindelse med handleplanen for økonomisk balance i den kollektive trafik med henblik på drøftelse i forbindelse med budgetforhandlingerne for 2020.

Kaspar Poulsen og Maria Jensen kunne tiltræde indstillingens at 2) og at 3), men tog forbehold for at 1).

Yasmin Brandt var forhindret i at deltage i udvalgets behandling af sagen.

 28-05-2019 Aarhus Byråd
Beslutning ikke frigivet